[pic] | EUROOPAN KOMISSIO |

Bryssel 3.5.2010

KOM(2010)195 lopullinen

2010/0104 (NLE)

Ehdotus

NEUVOSTON PÄÄTÖS,

annettu […] päivänä […]kuuta […],

yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneiden varojen osoittamisesta Sudanin heikko-osaisimman väestön tarpeisiin

PERUSTELUT

Sudanin hallitus on päättänyt, ettei se ratifioi tarkistettua Cotonoun sopimusta. Ratifioimatta jättäminen johtuu 11 artiklan 6 kohdasta, jonka mukaan Cotonoun sopimuksen osapuolet ”pyrkivät toteuttamaan toimet Rooman perussäännön ja siihen liittyvien asiakirjojen ratifioimiseksi ja täytäntöön panemiseksi”. Kansainvälinen rikostuomioistuin antoi maaliskuussa 2009 pidätysmääräyksen Sudanin presidentistä Omar al-Bashirista, sillä presidentin katsottiin syyllistyneen kahteen sotarikokseen ja viiteen rikokseen ihmisyyttä vastaan.

Ratifioimatta jättämisestä seuraa, että Sudan ei voi saada varoja, jotka sen käyttöön olisi muutoin asetettu kymmenennen EKR:n maaohjelman mukaisesti. Sille oli osoitettu 297 miljoonaa euroa, josta 258 miljoonaa euroa on ohjelmoitavaa rahoitusta (A-määrärahat) ja 39 miljoonaa euroa ennakoimattomiin tarpeisiin käyttävissä olevia varoja (B-määrärahat). Kyseiset määrät pidetään nyt kymmenennessä EKR:ssa.

Euroopan unioni katsoo kuitenkin, että Sudanin nykyinen poliittinen tilanne sekä dramaattiset humanitaariset kriisit Darfurissa ja Etelä-Sudanissa edellyttävät vahvaa sitoutumista EU:lta ja myös elintärkeän avun antamista Sudanin väestölle. Huhtikuun 2010 vaalien ja Etelä-Sudanin itsenäistymisestä tammikuussa 2011 järjestettävän kansanäänestyksen vuoksi Euroopan unionin on toimittava kaikin mahdollisin tavoin edistääkseen Sudanin rauhaa ja vakautta, myös Etelä-Sudanissa ja Darfurissa, sekä demokratiakehitystä koko maassa. Koska kymmenennen EKR:n rahoitusta ei ole saatavilla, tämä rahoitusvaje heikentää merkittävästi EU:n mahdollisuuksia avustaa väestöä ja edistää maan vakauttamista. Tämä voi puolestaan johtaa seurauksiin laajemmallakin alueella. Näistä syistä jäsenvaltiot ovat pyytäneet, että Euroopan komissio pyrkisi löytämään innovatiivisen ratkaisun varojen kanavoimiseksi Sudanin väestölle.

Tämän vuoksi Euroopan komissio ehdottaa, että tähän tarkoitukseen käytettäisiin osa yhdeksännen EKR:n ja edellisten EKR:jen mukaisesta eri maille tai alueille osoitetusta rahoituksesta, joka on jäänyt käyttämättä. Käyttämättä jääneiden varojen kokonaismäärä on tällä hetkellä 186,67 miljoonaa euroa. Alun perin tarkoituksena oli, että kyseiset varat käytettäisiin komissiossa vuonna 2010 valmisteltavan ehdotuksen pohjalta, kun neuvosto suorittaa kymmenennen EKR:n tulosten arvioinnin[1]. Kymmenettä EKR:a koskevan sisäisen sopimuksen 1 artiklan 4 kohdassa ei kuitenkaan suljeta pois mahdollisuutta käyttää yhdeksännestä EKR:sta tai edellisistä EKR:ista rahoitetuista hankkeista vapautuvia varoja milloin tahansa komission aloitteesta tehdyllä neuvoston yksimielisellä päätöksellä. Tällainen päätös olisi poikkeus tämän artiklan mukaisesta raukeamislausekkeesta (ns. sunset clause), sillä sen perusteella käytettäisiin edellisten EKR:jen varoja. Varat sidottaisiin EU:n jäsenvaltioiden yhdessä Sudanissa toteuttaman tarvearvioinnin ja sitä seuraavan Euroopan komission rahoituspäätöksen perusteella.

Keskusteltuaan jäsenvaltioiden kanssa tammi- ja helmikuussa 2010 pidetyissä AKT-työryhmän kokouksissa komissio esittää oheisen ehdotuksen neuvoston päätökseksi. Päätöksellä osoitetaan 150 miljoonaa euroa yhdeksännestä EKR:sta ja edellisistä EKR:ista rahoitetuista hankkeista vapautuneista varoista Sudanin heikko-osaisimman väestön tarpeisiin.

2010/0104 (NLE)

Ehdotus

NEUVOSTON PÄÄTÖS,

annettu […] päivänä […]kuuta […],

yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneiden varojen osoittamisesta Sudanin heikko-osaisimman väestön tarpeisiin

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon komission ehdotuksen,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille[2] ja erityisesti sen 1 artiklan 4 kohdan ja 6 artiklan,

sekä katsoo seuraavaa:

1. Sudanin hallitus päätti, ettei se ratifioi tarkistettua Cotonoun sopimusta, ja menetti näin kymmenennen Euroopan kehitysrahaston (EKR) maaohjelmaan perustuvat 294,9 miljoonan euron kokonaismäärärahat; kyseinen määrä pidetään nyt kymmenennessä EKR:ssa.

2. Sudanin nykyinen poliittinen tilanne sekä humanitaariset kriisit Darfurissa, Etelä-Sudanissa ja siirtymäalueilla edellyttävät Euroopan unionilta vahvaa sitoutumista ja myös elintärkeän avun antamista Sudanin väestölle. Koska kymmenennen EKR:n rahoitusta ei ole saatavilla, tämä rahoitusvaje heikentää merkittävästi EU:n mahdollisuuksia avustaa väestöä ja edistää maan vakauttamista, mikä voi puolestaan johtaa seurauksiin laajemmallakin alueella.

(3) Jotta rahoitusvaje voitaisiin kattaa, olisi aiheellista käyttää yhdeksännestä EKR:sta ja edellisistä EKR:ista vapautuvia varoja.

(4) Varat olisi osoitettava Sudanin heikko-osaisimman väestön tarpeisiin erityisesti sodasta kärsineillä alueilla, mukaan lukien Etelä-Sudan ja Darfur. Varat myönnetään komission antaman rahoituspäätöksen perusteella; myös tukitoimenpiteiden kustannusten kattamisesta olisi säädettävä.

(5) Varoja olisi hallinnoitava keskitetysti ja yhteistyössä ja yksinkertaisuuden vuoksi kymmenennen EKR:n täytäntöönpanojärjestelyjä noudattaen,

ON HYVÄKSYNYT TÄMÄN PÄÄTÖKSEN:

1 artikla

3. Yhdeksännestä Euroopan kehitysrahastosta (EKR) ja edellisistä EKR:ista rahoitetuista hankkeista vapautuneista varoista 150 miljoonan euron määrä osoitetaan Sudanin heikko-osaisimman väestön tarpeisiin. Tästä määrästä 2 prosenttia osoitetaan komissiolle aiheutuviin tukimenoihin.

4. Näitä varoja hallinnoidaan keskitetysti ja yhteistyössä kymmenenteen EKR:oon sovellettavia sääntöjä ja menettelyjä noudattaen.

5. Tämä päätös tulee voimaan XXXX.

Tehty Brysselissä […] päivänä […]kuuta […].

Neuvoston puolesta

Puheenjohtaja

[1] Kymmenettä EKR:a koskevan sisäisen sopimuksen 1 artiklan 10 kohdan mukaan ” neuvosto suorittaa tulosten arvioinnin (…). Arviointi tehdään komission vuonna 2010 valmisteltavan ehdotuksen pohjalta. Tulosten arviointia käytetään tehtäessä päätös rahoitusyhteistyöhön tarvittavasta määrästä vuoden 2013 jälkeen ”.

[2] EUVL L 247, 9.9.2006, s. 32.